বাংলাদেশ পরিবেশ বাঁচাও আন্দোলন নামক সংগঠন ও পানি উন্নয়ন বোর্ড বলছে, শীত ও গ্রীষ্মকালে পানি থাকে এমন নদীর সংখ্যা মাত্র ২৩০টি। সরকারি হিসাব হলো শুধু গ্রীষ্মকালে পানি থাকে এমন নদীর সংখ্যা মাত্র ৩২০টি। এই নদীগুলোর মধ্যেও ১৭টি নদী ইতোমধ্যেই মৃত্যুর শেষ সীমানায় পৌঁছেছে। তবে আরও খারাপ খবর হলো আগামী কয়েক বছরের মধ্যেই আরো ২৫টি নদী আমাদের হারাতে হবে। কিছুদিন আগে একটি নদী গবেষকদল গবেষণা করে বলেছে, ষাটের দশকে সাড়ে সাত শ’ নদী ছিল এ দেশে। বর্তমান সময়ে নদীর সংখ্যা কমতে কমতে মাত্র ২৩০টিতে এসেছে। তাহলে গত পঞ্চাশ বছরে ধ্বংস হয়ে গেছে ৫২০টি প্রবহমান জীবন্ত নদী। পলিমাটির নিরীহ নদী। তাহলে বেঁচে থাকা নদীগুলো বর্তমান সময়ে বিপজ্জনক অবস্থার মধ্যে দিয়ে কোন রকমে বেঁচে আছে বললে ভুল হবে না হয়তো। এখন তোমাদের নিঃসন্দেহে প্রশ্ন জাগছে নদীগুলোর অবস্থা এমন কেন হলো? কেন নদীর সংখ্যা কমে আসছে? এভাবে কমতে থাকলে তাহলে অদূর ভবিষ্যতে কী ফল হবে? হ্যাঁ ছোট বন্ধুরা, এ ধরনের যৌক্তিক প্রশ্ন আসারই কথা।